Max wil nog lank Red Bull drink | Netwerk24
08 Januarie 2020 20:10
Red Bull het 'n groot slag geslaan toe die begaafde jong ster Max Verstappen sy kontrak met dié Formule Een-renspan tot die einde van die 2023-seisoen verleng het.
Dié 22-jarige Nederlander het hiermee bespiegelinge beëindig dat hy hom moontlik by Mercedes kan aansluit.
Daar is druk oor Verstappen se toekoms gegis, omdat sy vorige kontrak aan die einde van vanjaar sou verstryk.
Verstappen, wie se pa, Jos, ook 'n F1-renjaer was, het in 2019 groot indruk gemaak en derde op die wêreldkampioenskap-puntelys geëindig.
Volgens hom het sy lojale verhouding met Red Bull, wat hom sy eerste kans as F1-jaer gebied het, asook die feit dat dié span die afgelope jaar met die toetrede van Honda as enjinverskaffer heelwat verbeter het, die deurslag gegee in sy besluit.
Nóg een van F1 se jong Turke, Charles Leclerc, het oor die Kerstydperk ook 'n langtermyn-kontrak met Ferrari gesluit. – TeamTalk